Skedsmo

Geologi

I geologiparken i Skedsmo ligger grunnfjellet blottet. Her er det gneis og amfibolitt i store folder. I grunnfjellet kan vi også se en granittisk dypbergartsgang fra et belte med størkningsbergarter som blir kalt det transskandinaviske intrusivbelte.

Kommunehistorikk

Skedsmo kommune ble 1. januar 1908 delt i Lørenskog, Lillestrøm og Skedsmo kommuner. 1. januar 1962 slo Lillestrøm og Skedsmo kommuner seg sammen igjen. Skedsmo kommunes rådhus lå på Strømmen inntil nytt rådhus for den sammenslåtte kommunen stod ferdig på Lillestrøm.

Næringsliv

Kommunen har et bredt sammensatt næringsliv og er en av Østlandets største handelssteder med Strømmen storsenter, som et av Norges største butikksenter, i spissen. 
På Kjeller ligger et stort forskningsmiljø som inneholder noen av landets eldste og fremste institutter. Disse, sammen med en rekke utdanningsinstitusjoner som Høgskolen i Akershus, universitetsstudiene og en rekke næringslivsbedrifter, utgjør Kunnskapsbyen Lillestrøm som er etablert for å fremme vekst og utvikling rundt det teknologiske miljøet i området. 
Etableringen av Norges Varemesse i Lillestrøm, sammen med Exporama på Hellerudsletta, gjør også Skedsmo til Norges messekommune.

Kommunevåpen

Kommunevåpenet til Skedsmo består av 3 hester i kappløp.
Dette skal henspille på opprinnelsen til navnet Skedsmo, skeid, som betyr skille (jfr. ski, skilt m.fl.) og mo som betyr flat slette. Etter sigende ble det avholdt hesteveddeløp på "skeidet"  nærmere bestemt der Skedsmo kirke ligger i dag. 
Kommunevåpenet er laget av Finn Fagerli fra Lillestrøm, som vant konkurransen om å lage Skedsmos kommunevåpen i konkurranse med andre kunstnere.

Samferdsel

Skedsmo kommune har gode transportforbindelser.
Lillestrøm kollektivterminal har landets tredje mest trafikkerte jernbanestasjon, og er et knutepunkt for Flytoget. Jernbanen deler seg ved Lillestrøm stasjon, mot henholdsvis Gardermoen og Jessheim i nord og Kongsvinger i øst. I vestlig retning går det direktetog til Oslo gjennom Romeriksporten samt lokaltog over bakken på Hovedbanen gjennom Groruddalen. Lillestrøm kollektivterminal er også det største bussknutepunktet på Romerike. 
Det er to firefelts motorveier i kommunen. E6, som forbinder kommunen med Oslo og Gardermoen, passerer Skjetten og Skedsmokorset. Riksvei 159 forbinder Strømmen og Lillestrøm med Oslo.
Lillestrøm er godt tilrettelagt for syklister, og ble i både 2008, 2010 og 2012 av Syklistenes Landsforening kåret til Norges beste sykkelby. Skedsmo har et godt sammenhengende sykkelveinett, og promoterer dette blant annet gjennom et eget sykkelkart og tilbud om sykkelruter for nedlasting til GPS. For å bedre syklistenes fremkommelighet, har kommunen også innført egne unntak for syklister på enkelte enveiskjørte veier.

Kultur

Kommunens tusenårssted er Sagparken, et parkområde sentralt i Lillestrøm mellom Skedsmo rådhus og Nitelva. Parken inneholder en rekke historiske bygninger som har stått sentralt i Lillestrøms historie som trelastby. Det er også plantet et tusenårstre på området – en ask som er plantet ved Lurka-huset.
Skedsmo bibliotek: 
Nytt hovedbibliotek i Støperivn. 28 på Strømmen ble åpnet 1. september 2005. I tillegg er det en bibliotekfilial på Skedsmokorset. Biblioteket har en variert samling for barn og voksne av bøker, lydbøker, video/DVD, cd-plater, tidsskrifter og aviser. Bibliotekfilialen på Skedsmokorset ligger i annen etasje i Skedsmo Senter vegg i vegg med helsestasjonen.
Lillestrøm er en levende by med et mangfoldig og rikt kulturliv. Lillestrøm Kultursenter er en sentral arena både for det frivillige kulturlivet og for profesjonelle aktører. Akershus Teater har sete i byen, og har produsert en rekke forestillinger. Mange kjente artister fra inn- og utland besøker byen jevnlig, og flere og flere velger å legge premierer for nye forestillinger til nettopp Lillestrøm. Byen har også en rekke kunstgallerier.
Den privateide Lillestrøm kino hadde i 2009 over 300.000 besøkende, og er med det landets niende mest besøkte kino.

Idrett og friluftsliv

Skedsmo har flere idrettsklubber som har vært med på å sette kommunen på kartet.
Den klubben som har utmerket seg mest, er Lillestrøm SK, som har vunnet fem seriegull og fem cupgull i herrefotball. Også naboklubben, Strømmen IF, har flere sesonger bak seg i øverste divisjon. I damefotball, har LSK Kvinner (tidligere Setskog/Høland og Team Strømmen) vært i toppdivisjonen helt fra starten av, og er et av tre lag som aldri har rykket ned.
I friidrett, har Lillestrøm-klubben Minerva lange tradisjoner. 
Skedsmo er omkranset av små og større grønne lunger. Langs elvene Sagelva og Nitelva er det etablert populære turstier. Om sommeren er Nebbursvollen friluftsbad i Lillestrøm et populært aktivitetstilbud. Om vinteren, byr Skedsmomarka på gode skimuligheter, og det er også slalommuligheter i Nylendlia. På Lillestrøm Torv legges det is om vinteren, slik at man kan stå på skøyter midt i sentrum.